MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

An 29 Márta 2017, chuir an Ríocht Aontaithe fógra isteach a rá go raibh rún aici tarraingt siar as an Aontas de bhun Airteagal 50 den Chonradh ar an Aontas Eorpach. Mura ndaingnítear an Comhaontú um Tharraingt Siar, ciallaíonn sin nach mbeidh feidhm feasta ag dlí príomhúil ná ag dlí tánaisteach an Aontais i leith na Ríochta Aontaithe ón 30 Márta 2019, (‘dáta an tarraingt siar’). Uaidh sin amach, is ina tríú tír a bheidh an Ríocht Aontaithe.

An Teachtaireacht ón gCoimisiún ‘Preparing for the withdrawal of the United Kingdom from the European Union on 30 March 2019: [‘Ag ullmhú do tharraingt siar na Ríochta Aontaithe ón Aontas Eorpach an 30 Márta 2019]: a Contingency Action Plan’ of 13 November 2018’ (Plean Gníomhaíochta Teagmhais an 13 Samhain 2018’), ina leagtar amach na bearta teagmhais atá sé i gceist aige a dhéanamh sa chás nach dtiocfaidh aon chomhaontú um tharraingt siar i bhfeidhm ar dháta an tarraing siar. Sa Teachtaireacht sin, rinne an Coimisiún liosta de na bearta a mheas sé a bheith riachtanach, agus chuir sé de mheabhrú léi go dtarlódh gá le bearta breise uair is faide anonn.

An 13 Nollaig 2018, thug an Chomhairle Eorpach (Airteagal 50) glao eile uaithi ar tuilleadh dlús oibre ar gach uile leibhéal i dtreo ullmhachta don iarmhairt a bheidh ar tharraingt siar na Ríochta Aontaithe, obair a chuirfeadh na torthaí féideartha ar fad san áireamh. Is éard atá sa ghníomh seo cuid de phacáiste beart atá á ghlacadh ag an gCoimisiún mar fhreagairt ar an nglao sin.

Is éard a bhunaítear le Rialachán (CE) Uimh. 428/2009 ón gComhairle an 5 Bealtaine 2009 lena gcuirtear córas Comhphobail ar bun chun rialú a dhéanamh ar onnmhairiú, ar aistriú, ar bhróicéireacht agus ar iompar earraí dé-úsáide idir dhá áit, córas coiteann rialuithe le haghaidh onnmhairiú earraí dé-úsáide, i gcomhréir le gealltanais agus le freagrachtaí idirnáisiúnta na mBallstát agus an Aontais Eorpaigh (AE). Beidh údarú ag teastáil faoi scáth an Rialacháin chun earraí dé-úsáide a onnmhairiú chuig na tríú tíortha. Tharlódh don údarú seo a bheith ina údarú aonair, ina údarú foriomlán nó ina údarú ginearálta. Chun tacú le hiomaíochas an AE agus cothrom na hiomaíochta a thabhairt d’onnmhaireoirí uile an Aontais, agus chun leibhéal ard slándála maille le comhlíonadh iomlán na noibleagáidí idirnáisiúnta a áirithiú san am céanna, déantar foráil le Rialachán (CE) Uimh. 428/2009 ón gComhairle i gcomhair onnmhairiú earraí áirithe dé-úsáide chuig tríú tíortha áirithe faoi choinníollacha áirithe. Thar aon ní, déantar foráil in Iarscríbhinn IIa a ghabhann leis an Rialachán d’Údarú Ginearálta Onnmhairiúcháin ón Aontas (“AE001”) i gcomhair idirbhearta áirithe ar riosca íseal e.g. onnmhairí chun na hAstráile, go Ceanada, chun na Seapáine, na Nua-Shéalainne, na hIorua, na hEilvéise (Lichtinstéin san áireamh) agus go Stáit Aontaithe Mheiriceá.

An tarraingt siar gan chomhaontú a dhéanfadh an Ríocht Aontaithe ón Aontas, is tarraingt siar í a rachadh i gcion ar thrádáil earraí dé-úsáide idir an tAontas Eorpach agus an Ríocht Aontaithe: de réir Rialachán (CE) Uimh. 428/2009 ón gComhairle, ó dháta an tarraingt siar amach, fágfaidh onnmhairiú earraí dé-úsáide ón Aontas Eorpach chuig an Ríocht Aontaithe go mbeidh údarú onnmhairithe ag teastáil, údarú a eiseoidh údarás inniúil náisiúnta an Bhallstáit ina bhfuil an tonnmhaireoir bunaithe.

Tá cúiseanna éagsúla ann ar cheart an Ríocht Aontaithe a chur le liosta na dtíortha ar AE001: